Staking by inkomstediens dalk gou verbySAID-werkers van die vakbonde Nehawu en PSA staak sedert 28 Maart 2019 oor ŉ loondispuut (Foto: Leon Lestrade/African News Agency/ANA) Die Suid-Afrikaanse Inkomstediens (SAID) het die naweek met vakbonde vergader en meen daar is ŉ moontlikheid om ŉ ooreenkoms te bereik en die staking te beëindig. Die SAID en die vakbonde, National Education Health and Allied Workers’ Union (Nehawu) en die Vereniging vir Staatsamptenare (PSA), het Vrydagaand vergader en die gesprekke Sondagmiddag hervat. Volgens Sandile Memela, woordvoerder van die SAID, het die partye aansienlik vordering gemaak en is daar ŉ moontlikheid dat ŉ ooreenkoms bereik en die dispuut afgehandel sal word. “Georganiseerde arbeid sal die voorstelle met hul lede bespreek en teen Maandagoggend 09:00 na die werkgewer terugkom.” Vakbondlede het verlede week by talle SAID-takke landwyd begin staak in aandrang op hoër salarisse. Die inkomstediens het die protesaksies as onwettig bestempel omdat dit plaasgevind het buite die voorafooreengekome plekke. Die inkomstediens het hom daarna tot die hof gewend om protesaksies op ander plekke stop te sit. Duisende werknemers wat lede is van onderskeidelik Nehawu en die PSA het begin staak om te eis dat ŉ salarisverhoging van 11,5% aan alle werkers toegestaan word. Die inkomstediens bied 7% aan. SAID-werkers het die KVBA se bemiddelingsvoorstel van ŉ 8%-salarisverhoging vir alle werkers verwerp en sê hulle sal nie bes gee oor hul eis vir ŉ 11,5%-verhoging nie.